年年歌
作者：張耒
朝代：宋

paragraphs: 年年西風白露天，爛醉村釀秋池原。
今年杜門不復出，爲愛我庭風日寬。
東西相望兩叢竹，正色森森立青玉。
朝烟暮雨恣陵奪，翠鳳文章終鬰鬰。
石榴新栽果不實，下有蕭條冒霜菊。
人情雖欲薦我酒，物意豈願贏君菊。
東欄黄葵色貴麗，氣壓滿欄香撲蔌。
月桂凄凉何足數，蛛網挂蟲窘如束。
安能卒歲不改芳，正自榮枯隨衆木。
陶陶吾意方有在，瑣瑣眼前安足錄。
朝來默坐有佳思，病去身輕如脫梏。
從來北客望江南，何用登樓傷遠目。